A Bizottság határozata

(2004. április 13.)

az Oroszországból származó szilícium behozatalára vonatkozó dömpingellenes eljárással kapcsolatban felajánlott kötelezettségvállalás elfogadásáról

(az értesítés a C(2004) 1312. számú dokumentummal történt)

(2004/445/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [1] (az alaprendelet), és különösen annak 8. és 9. cikkére,

a tanácsadó bizottsággal folytatott konzultációt követően,

mivel:

A. AZ ELJÁRÁS

(1) Az 1235/2003/EK rendelettel [2] a Bizottság ideiglenes dömpingellenes vámot vetett ki az Oroszországból származó szilícium (az érintett termék) Közösségbe történő behozatalára.

(2) Az ideiglenes dömpingellenes intézkedések elfogadását követően a Bizottság folytatta a dömping, az okozott kár és a közösségi érdek vizsgálatát. E vizsgálat végleges megállapításait és következtetéseit az Oroszországból származó szilícium behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló, 2003. december 22-i 2229/2003/EK tanácsi rendelet [3] (a végleges rendelet) tartalmazza.

(3) A vizsgálatok megerősítették az Oroszországból származó szilícium behozatalával kapcsolatos, kárt okozó dömpingre vonatkozó ideiglenes megállapításokat.

B. KÖTELEZETTSÉGVÁLLALÁSOK

(4) Az ideiglenes dömpingellenes intézkedések elfogadását követően a SUAL Holding csoporthoz tartozó oroszországi együttműködő exportáló termelők, a SKU LLC, Sual-Kremny-Ural és a ZAO KREMNY, valamint kereskedelmi partnerük, a svájci ASMP GmbH (a SKU LLC, Sual-Kremny-Ural, a ZAO KREMNY és az ASMP GmbH a továbbiakban együttesen: vállalat) az alaprendelet 8. cikke (1) bekezdésével összhangban kötelezettségvállalást ajánlott fel. Az ajánlat az alaprendelet 8. cikke (2) bekezdésében meghatározott határidőn belül érkezett, de annak elfogadása a végleges rendelet (94) preambulumbekezdésében részletesen ismertetett okokból nem volt lehetséges.

(5) A vállalat ezt követően egy lényegesen átdolgozott kötelezettségvállalási ajánlatot nyújtott be. Ebben a kötelezettségvállalási ajánlatban a vállalat felajánlotta, hogy az érintett terméket a dömping kárt okozó hatásait kiküszöbölő, vagy annál magasabb árszinten értékesíti. A kötelezettségvállalás kiterjed továbbá arra is, hogy a kötelezettségvállalás hatálya alá tartozó érintett termék közösségi értékesítésére egy éves mennyiségi küszöbérték vonatkozzék. Ha az értékesítés egy adott évben eléri a vonatkozó küszöbértéket, akkor a hatályos dömpingellenes vám kivethető. Az érintett felek az alaprendelet 8. cikke (4) bekezdésével összhangban tájékoztatást kaptak az átdolgozott kötelezettségvállalási ajánlat nem bizalmas változatáról. A tájékoztatást követően nem érkezett az árra vonatkozó kötelezettségvállalással kapcsolatos ellenvetés.

(6) A vállalat továbbá rendszeresen részletes adatokat szolgáltat a Bizottságnak a Közösségbe irányuló kiviteleivel kapcsolatban, ideértve a szilíciumtól eltérő termékekre vonatkozó tájékoztatást is, tehát a Bizottság valóban felügyelni tudja a kötelezettségvállalás betartását. A vállalat tájékoztatást adott ügyfeleiről, valamint az ügyfeleinek értékesített mennyiségekről és a felszámított árakról is. Ennek alapján kiderült, hogy – az első kötelezettségvállalási ajánlatban felmerülő látszólagos problémával ellentétben – a vállalat az érintett termék túlnyomó részét olyan ügyfeleknek értékesítette, amelyek nem vásároltak a vállalat által gyártott más terméket, ezért az érintett termék és más termékek ára közötti kereszt-ellentételezés kockázata alacsonynak tekinthető. A Bizottság szigorúan figyelemmel fogja kísérni az értékesítési szerkezet bármilyen változását. Ebben a tekintetben megjegyzendő, hogy az átdolgozott kötelezettségvállalás tartalmaz egy záradékot, amelynek értelmében a Közösségbe irányuló értékesítés összetételének minden olyan változása, amely a dömpingellenes intézkedések bevezetésétől eltérő módon kellően nem indokolható, vagy gazdaságilag nem igazolható, a kötelezettségvállalás megszegésének minősül. Ilyen körülmények között a vállalt kötelezettség megkerülésének veszélye korlátozottnak tekinthető.

(7) A vállalat a végleges megállapítások közzétételét megelőzően nyújtotta be az árral kapcsolatos kötelezettségvállalásra vonatkozó végleges, elfogadható ajánlatát, de az eljárás olyan késői szakaszában, hogy már ügyvitelileg lehetetlen volt annak elfogadását a végleges rendeletbe belefoglalni. Kivételesen, és különösen figyelembe véve a vállalat erőfeszítéseit, amelyekkel a Bizottságnak a megkerülés kockázatával és a károkozás kiküszöbölésével kapcsolatos aggodalmait kívánta eloszlatni, indokoltnak tekinthető a kötelezettségvállalás elfogadása annak ellenére, hogy azt a vállalat az alaprendelet 20. cikke (5) bekezdésében az észrevételek benyújtására előírt határidő letelte után tette.

(8) Annak érdekében, hogy a Bizottság hatékonyan felügyelhesse a kötelezettségvállalás vállalat általi betartását, amikor a kötelezettségvállalás alapján bemutatják a szabad forgalomba bocsátás iránti kérelmet az illetékes vámhatóságnak, a vámmentesség feltétele a legalább a 821/2004/EK tanácsi rendelettel módosított 2229/2003/EK tanácsi rendelet mellékletében felsorolt adatokat tartalmazó számla bemutatása, valamint a vállalat által kiállított bizonyítvány bemutatása, amely a kérdéses kereskedelmi számlában szereplő érintett termék minden fokozatának vegyi elemzését tartalmazza. Erre a tájékoztatásra a vámhatóságoknak is szükségük van annak érdekében, hogy kellő pontossággal megbizonyosodhassanak arról, hogy a szállítmány megfelel a kereskedelmi okmányoknak. Amennyiben nem mutatnak be ilyen számlát és bizonyítványt, vagy azok nem felelnek meg a vámnál bemutatott terméknek, a megfelelő dömpingellenes vámot kell befizetni.

(9) A kötelezettségvállalás feltételezett vagy bizonyított megszegése, illetve visszavonása esetén az alaprendelet 8. cikke (9) és (10) bekezdése alapján dömpingellenes vám vethető ki,

ELFOGADTA EZT A HATÁROZATOT:

1. cikk

Az Oroszországból származó szilícium behozatalára vonatkozó dömpingellenes eljárás keretén belül a következő termelők által felajánlott kötelezettségvállalást el kell fogadni.

Ország | Vállalat | Kiegészítő TARIC-kód |

Oroszország | SKU LLC, Sual-Kremny-Ural, Kamenszk, uráli régió, Oroszország, ZAO KREMNY, Irkutszk, irkutszki régió, Oroszország és kereskedelmi partnerük, az ASMP GmbH, Baarerstrasse 16, CH-6300 Zug, Svájc, mindannyian a SUAL Holding csoport tagjai. | A517 |

2. cikk

Ez a határozat 2004. április 30-án lép hatályba.

Kelt Brüsszelben, 2004. április 13-án.

a Bizottság részéről

Pascal Lamy

a Bizottság tagja

[1] HL L 56., 1996.3.6., 1. o. A legutóbb az 1972/2002/EK rendelettel (HL L 305., 2002.11.7., 1. o.) módosított rendelet.

[2] HL L 173., 2003.7.11., 14. o.

[3] HL L 339., 2003.12.24., 3. o. A 821/2004/EK rendelettel (HL L 127., 2004.4.29., 1. o.) módosított rendelet.

--------------------------------------------------